**Dôvodová správa**

**Všeobecná časť**

**I.**

Novelou zákona sa zavádza povinnosť pre získanie aktivačného príspevku vykonávať aktivačnú činnosť v rozsahu najmenej 20 hodín týždenne. Touto zmenou sa napráva súčasný stav, kedy je možné získať aktivačný príspevok aj za odpracovanie 1 hodiny týždenne, čo je určite v rozpore s pôvodným úmyslom zákonodarcu. Ustanovuje sa len spodná hranica rozsahu výkonu aktivačnej činnosti tak, aby bolo možné prispôsobovať počet hodín aktivačnej činnosti reálnym potrebám obce alebo inej PO, v prospech ktorej sa vykonávajú aktivačné činnosti. Aktivačnú činnosť bude v prípade potreby pre jedného aktivovaného možné vykonávať bez časového ohraničenia, nielen maximálne 2x po 6 mesiacov, ktoré sa ukázalo prekážkou pre obce a iné PO pri zabezpečovaní tejto činnosti.

**II.**

Novelou zákona sa ruší dávka na účely zabezpečenia základných životných podmienok viazaná na dieťa, ktoré plní povinnú školskú dochádzku. Povinná školská dochádzka je ústavnou povinnosťou stanovenou v čl. 42 ods. 1 Ústavy SR a poskytovanie dávky za jej plnenie je neopodstatnené a diskriminačné voči ostatným rodičom, ktorých detí rovnako plnia povinnú školskú dochádzku.

**Osobitná časť**

**I.**

K bodu 1

Zavádza sa minimálny rozsah výkonu aktivačnej činnosti v objeme 20 hodín týždenne a ruší sa obmedzenie výkonu aktivačnej činnosti z hľadiska rozsahu v rámci menších obecných služieb.

K bodu 2

Zavádza sa minimálny rozsah výkonu aktivačnej činnosti v objeme 20 hodín týždenne a ruší sa obmedzenie výkonu aktivačnej činnosti z hľadiska rozsahu v rámci dobrovoľníckych služieb.

**II.**

K bodu 1

Ruší sa dávka naviazaná na plnenie povinnej školskej dochádzky dieťaťom.

K bodu 2

Rušia sa ustanovenia, ktoré nadväzovali na dávku, ktorá sa v bode 1 ruší.

K bodu 3

Rušia sa ustanovenia, ktoré nadväzovali na dávku, ktorá sa v bode 1 ruší.